title: KOMISJONI RAKENDUSMÄÄRUS (EL) …/…, millega tagatakse fluorosüsivesinike turulelaskmise kvootide elektroonilise registri sujuv toimimine

text:
               KOMISJONI RAKENDUSMÄÄRUS (EL) …/…,

               25.4.2019,

               millega tagatakse fluorosüsivesinike turulelaskmise kvootide elektroonilise registri sujuv toimimine

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 16. aprilli 2014. aasta määrust (EL) nr 517/2014 fluoritud kasvuhoonegaaside kohta ja määruse (EÜ) nr 842/2006 kehtetuks tunnistamise kohta,
                  1
                eelkõige selle artikli 17 lõiget 2,

               ning arvestades järgmist:

               (1)Määruse (EL) nr 517/2014 artiklis 17 on sätestatud elektroonilise keskregistri (edaspidi „register“) kasutamine fluorosüsivesinike turulelaskmise kvootide ja asjakohase aruandluse, sealhulgas turule lastud, fluorosüsivesinikega täidetud seadmeid käsitleva aruandluse haldamiseks.

               (2)Osoonikihti kahandavate ainete Montreali protokolli Kigali muudatuse
                  2
                kohaselt kehtib alates 1. jaanuarist 2019 liitu imporditavate ja liidust eksporditavate suurte fluorosüsivesinike koguste suhtes Montreali protokolli artiklis 4B sätestatud litsentsimissüsteem. Selliseks litsentsiks loetakse ettevõtja kehtivat asjakohast registreeringut importija või eksportijana määruse (EL) nr 517/2014 kohases registris.

               (3)Registri sujuva toimimise tagamiseks on oluline täpsustada nõudeid neile ettevõtjatele, kelle registreerimine on kohustuslik. Muu hulgas peaksid need nõuded sisaldama kõnealuste ettevõtete finants- ja õigusliku seisundiga seotud teabe esitamise nõuet. See teave võib olla vajalik, et tagada kvootide tõhus eraldamine, vältida kvootide eraldamisel häireid ning hoida ära õigusaktidest tulenevatest nõuetest kõrvalehoidmist ja nende kuritarvitamist.

               (4)Registreerimisnõuetes tuleks arvesse võtta ka selliste ettevõtjate erinevat olukorda, kes on kooskõlas määrusega (EL) nr 517/2014 volitanud ainuesindaja.

               (5)Selleks et fluorosüsivesinike turulelaskmise kvoodisüsteemi saaks registri abil tõhusalt rakendada, on oluline näha ette kaitsemeetmed, millega tagatakse kvootide seaduslik ja õiglane jaotamine. Registri ülesanne on hõlbustada kvoodisüsteemi tõhusat rakendamist. Seepärast tuleks registrit korraldada ja hallata nii, et seda on võimalik kasutada vahendina, mis hoiab ära igasuguse kvoodieraldamisnõuetest kõrvalehoidmise ja nende nõuete kuritarvitamise. Eelkõige tuleks juhul, kui sama tegelik tulusaaja registreerib (või mitu tegelikku tulusaajat registreerivad) mitu ettevõtjat eesmärgiga saada suurem kvoot kui üksiku ettevõtja osa määruse (EL) nr 517/2014 artikli 15 lõike 1 kohasest liidus turule lastavate fluorosüsivesinike maksimumkogusest, lugeda kõnealuse määruse artikli 16 lõikes 5 sätestatud kvootide eraldamise eesmärgil sama tegeliku tulusaaja (või mitme tegeliku tulusaaja) niisugused registreeritud ettevõtjad üheks ettevõtjaks. Tegelikud tulusaajad võivad olla seotud ükskõik millist liiki juriidilise isikuga, sealhulgas näiteks ka väikese ja keskmise suurusega ettevõtjatega.

               (6)Võttes arvesse ettevõtjate asutamist ja tegevust reguleerivaid siseriiklikke õigusakte ja eeskirju, vajab komisjon liikmesriikide abi, et hinnata ettevõtjate registreerimiseks esitatud teabe täielikkust ja täpsust. Seepärast peaksid liikmesriigid tegema koostööd ja vahetama komisjoniga teavet, et tagada registri sujuv toimimine.

               (7)Komisjon peaks tagama, et määruse (EL) nr 517/2014 artikli 17 kohaselt esitatud isikuandmeid töödeldakse kooskõlas Euroopa Parlamendi ja nõukogu määrusega (EL) 2018/1725
                  3
               .

               (8)Käesoleva määrusega ettenähtud meetmed on kooskõlas määruse (EL) nr 517/2014 artikli 24 lõike 1 kohaselt asutatud komitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Reguleerimisese

               Käesolevas määruses sätestatakse määruse (EL) nr 517/2014 artikli 17 lõike 1 kohaselt loodud registrisse kandmise üldnõuded ja registri kasutamise nõuded.

               Artikkel 2

               Mõisted

               „tegelik tulusaaja“ – tegelikult kasu saav omanik, nagu see on määratletud Euroopa Parlamendi ja nõukogu direktiivi (EL) 2015/849
                  4
                artikli 3 punktis 6.

               Artikkel 3

                Nõuded registris registreeritavale teabele

               1.Liidus asutatud ettevõtjad esitavad komisjonile järgmise teabe, et neid saaks registrisse kanda:

               a)ettevõtja nimi ja õiguslik vorm, nagu see on esitatud riiklike õigusaktide ja tavade kohastes asjaomastes ametlikes dokumentides;

               b)ettevõtja täielik aadress, sealhulgas tänava nimi ja maja number, sihtnumber, linna ja riigi nimi;

               c)ettevõtja telefoninumber koos rahvusvahelise suunakoodiga;

               d)ettevõtja käibemaksukohustuslasena registreerimise number;

               e)ettevõtja registreerimis- ja identifitseerimisnumber (EORI), kui see on asjakohane;

               f)ühe niisuguse kontaktisiku täielik nimi, kes vastab punktides i ja ii esitatud tingimustele, ning eraldi e-posti aadress, mida nimetatud isik tööalaselt kasutab ja mis võimaluse korral sisaldab selget seost ettevõtjaga :

               i)ta on kas ettevõtja tegelik tulusaaja või töötaja;

               ii)tal on õigus ettevõtja nimel täita kõiki registriga seotud kohustusi ja teha asjaomaseid toiminguid, nii et need muutuvad ettevõtja suhtes õiguslikult siduvaks;

               g)ettevõtja äritegevuse kirjeldus;

               h) ettevõtja tegeliku tulusaaja või töötaja allkirjastatud kirjalik kinnitus ettevõtja kavatsuse kohta registreeruda, kusjuures kõnealusel isikul on õigus teha ettevõtja nimel õiguslikult siduvaid avaldusi;

               i)ettevõtja pangakontoandmed, mida kinnitab panga esindaja allkirjastatud dokument või viimase kolme kuu olukorda kajastav kontoväljavõtte originaal niisuguse liidus asuvas pangas oleva konto kohta, mida ettevõtja kasutab oma äritegevuses.

               2.Väljaspool liitu asutatud ettevõtjad, kes on kooskõlas määruse (EL) nr 517/2014 artikli 16 lõikega 5 volitanud ainuesindaja, esitavad komisjonile järgmise teabe, et neid saaks registrisse kanda:

               a) lõike 1 punktides a, b ja c loetletud teave, kuid seda nii ettevõtja kui ka ainuesindaja kohta, ning sellele peab olema lisatud punktis a loetletud teabega seotud asjakohane ametlik dokument, millel on igal juhul esitatud ettevõtja nimi ja õiguslik vorm, koos kõnealuse dokumendi kinnitatud tõlkega inglise keelde;

               b) lõike 1 punktides d, e ja i loetletud teave, kuid üksnes ainuesindaja, mitte ettevõtja kohta;

               c) ühe niisuguse kontaktisiku täielik nimi, kes vastab punktides i ja ii esitatud tingimustele, ning eraldi e-posti aadress, mida nimetatud isik tööalaselt kasutab ja mis võimaluse korral sisaldab selget seost ainuesindajaga:

                i)ta on kas ainuesindaja tegelik tulusaaja või töötaja;

               ii)tal on õigus ettevõtja ja ainuesindaja nimel täita kõiki registriga seotud kohustusi ja teha asjaomaseid toiminguid, nii et need muutuvad nii ettevõtja kui ka ainuesindaja suhtes õiguslikult siduvaks;

               d)ainuesindaja e-posti aadress;

               e)ettevõtja äritegevuse kirjeldus;

               f) lõike 1 punktis h loetletud kirjalik kinnitus, mille on lisaks allkirjastanud ainuesindaja tegelik tulusaaja või töötaja, kellel on õigus teha ainuesindaja nimel õiguslikult siduvaid avaldusi.

               3.Selleks, et esitada määruse (EL) nr 517/2014 artikli 16 lõike 2 või artikli 16 lõike 4 kohane teade konkreetse aasta kohta, avaldab komisjon kõnealuse määruse artikli 16 lõike 2 kolmanda lõigu kohaselt teatise teate esitamise ja registreerimistaotluse koostamise tähtaegade kohta.

               4.Ettevõtjad, mis on registreeritud juba enne käesoleva määruse jõustumist, peavad esitama lõike 1 või lõike 2 (olenevalt sellest, kumb on asjakohane) kohase teabe kolme kuu jooksul alates käesoleva määruse jõustumisest, kui seda teavet ei ole juba registrisse kantud.

               Artikkel 4

               Täiendavad nõuded registrisse kantavale teabele

               1.Komisjon võib nõuda, et ettevõtja esitaks teavet ettevõtja ja, kui see on asjakohane, ettevõtja ainuesindaja tegeliku tulusaaja või tegelike tulusaajate isiku või isikute kohta, sealhulgas teavet tegeliku tulusaaja omandivormi kohta ning selle kohta, mis liiki ja kui suur kontrolliõigus on igal niisugusel tulusaajal.

               2.Kui artiklis 3 ning, kui see on asjakohane, käesoleva artikli lõikes 1 sätestatud teabe esialgne hindamine seda õigustab, võib komisjon lisaks nõuda, et ettevõtja esitaks järgmise teabe:

               a)täiendav teave või toetavad tõendid, mis kinnitavad artikli 3 või käesoleva artikli lõike 1 kohaselt esitatud teabe täpsust ja täielikkust;

               b)ettevõtja eelmise aasta finantsaruanded või, kui need ei ole kättesaadavad, tõendid selliseks edaspidiseks tegevuseks piisavate rahaliste vahendite kohta, mida ettevõtja soovib registrisse kanda;

               c)ettevõtja edaspidine äriplaan ning ülevaade varasemast äritegevusest;

               d)dokument, mis tõendab ettevõtja juhtimisstruktuuri;

               e)teave kõigi, näiteks õiguslike, majanduslike või maksualaste seoste kohta teiste niisuguste ettevõtjatega või teiste niisuguste ettevõtjate tegelike tulusaajatega, kes on esitanud registreerimistaotluse või on juba registrisse kantud.

               3.Komisjon võib vajaduse korral nõuda, et ainuesindaja volitanud ettevõtjalt lõike 2 kohaselt nõutava mis tahes täiendava teabe või toetavate tõenditega oleks kaasas kinnitatud tõlge inglise keelde.

               4.Ettevõtjad peavad esitama igasuguse käesoleva artikli alusel nõutud teabe või tõendid 10 tööpäeva jooksul pärast nõude esitamise kuupäeva või pikema aja jooksul, kui komisjon sellega pärast ettevõtte nõuetekohaselt põhjendatud ajapikendustaotluse esitamist nõustub.

               Artikkel 5

               Teabe ajakohastamise kohustus

               Registrisse kantud ettevõtjad tagavad, et käesoleva määruse alusel nende poolt või nimel esitatud teavet ajakohastatakse pidevalt, ning esitavad komisjonile ajakohastatud teabe kohe, kui seni esitatud teave muutub või ei ole enam täielik või täpne.

               Artikkel 6

               Registreerimisest keeldumine, registreeringu peatamine ja tühistamine

               1.Komisjon võib ettevõtja registreerimisest keelduda või ettevõtja registreeringu peatada, kui käesoleva määruse nõuded ei ole selle ettevõtjaga seoses täidetud või kui ettevõtja poolt või tema nimel käesoleva määruse kohaselt esitatud teave või tõendid on ebatäpsed või puudulikud. Asjaomast ettevõtjat ja asjaomase liikmesriigi pädevat asutust teavitatakse registri kaudu registreerimisest keeldumise või registreeringu peatamise põhjustest.

               2.Kui ettevõtja registreering on peatatud lõike 1 alusel, lõpetab komisjon peatamise ja taastab registreeringu, kui käesolevas määruses sätestatud nõuded selle ettevõtjaga seoses täidetakse või, kui see on asjakohane, ettevõtja poolt või tema nimel käesoleva määruse kohaselt esitatud teavet või tõendeid uuendatakse, nii et need on täpsed ja täielikud.

               3.Komisjon tühistab ettevõtja registreeringu, kui tahtlikult esitatakse valeandmeid või kui ettevõtja pärast registreeringu peatamist pidevalt ei esita nõutud teavet või ei uuenda käesoleva määruse kohaselt esitatud teavet. Asjaomast ettevõtjat ja asjaomase liikmesriigi pädevat asutust teavitatakse registri kaudu registreeringu tühistamise põhjustest.

               Artikkel 7

               Sama tegeliku tulusaajaga või samade tegelike tulusaajatega ettevõtjad

               1.Fluorosüsivesinike turulelaskmise kvootide eraldamiseks vastavalt määruse (EL) nr 517/2014 artikli 16 lõikele 5 loetakse kõik sama tegeliku tulusaaja või samade tegelike tulusaajate ettevõtjad üheksainsaks deklarandiks kooskõlas kõnealuse määruse artikli 16 lõigetega 2 ja 4. Kõnealune üksik deklarant on ettevõtja, mis registreeriti esimesena või, kui see on asjakohane, siis tegeliku tulusaaja osutatud muu registreeritud ettevõtja. Määruse (EL) nr 517/2014 artikli 16 lõike 3 kohaste kontrollväärtuste ümberarvutamiseks käsitatakse kõiki sama tegeliku tulusaaja või samade tegelike tulusaajate ettevõtjaid üheainsa importija või tootjana. Kõnealune üksik importija või tootja on ettevõtja, mis registreeriti esimesena või, kui see on asjakohane, siis tegeliku tulusaaja osutatud muu registreeritud ettevõtja.

               2.Nende ettevõtjate korral, mille suhtes kohaldatakse lõiget 1 kahe deklareerimisperioodi jooksul, tühistab komisjon sama tegeliku tulusaaja või samade tegelike tulusaajate ettevõtjate registreeringud, välja arvatud esimesena registreeritud ettevõtja või, kui see on asjakohane, siis tegeliku tulusaaja osutatud muu registreeritud ettevõtja registreering, välja arvatud juhul, kui leidub muid määruse (EL) nr 517/2014 kohaseid täitmata kohustusi, mille puhul on vajalik registrisse kandmine.

               Artikkel 8

               Teabevahetus

               Taotluse saamisel teevad liikmesriigid koostööd ja vahetavad komisjoniga teavet, kui see on vajalik ettevõtjate poolt käesoleva määruse alusel registreerimiseks esitatud teabe täielikkuse ja täpsuse hindamiseks, eelkõige juhul, kui kõnealune teave on seotud riiklike õigusaktide ja tavadega.

               Artikkel 9

               1.Ettevõtja isikuandmeid, mida registris töödeldakse, võidakse pärast artikli 6 lõike 3 kohast registreeringu tühistamist säilitada kuni viis aastat.

               2.Komisjon tagab tehniliste vahenditega lõike 1 kohase isikuandmete kustutamise.

               Artikkel 10

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 25.4.2019

                     Komisjoni nimel

                     president
                     Jean-Claude JUNCKER

                     (1)

                        ELT L 150, 20.5.2014, lk 195.

                     (2)

                        Nõukogu 17. juuli 2017. aasta otsus (EL) 2017/1541, mis käsitleb osoonikihti kahandavate ainete Montreali protokolli Kigali muudatuse Euroopa Liidu nimel sõlmimist (ELT L 236, 14.9.2017, lk 1).

                     (3)

                        Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).

                     (4)

                        Euroopa Parlamendi ja nõukogu 20. mai 2015. aasta direktiiv (EL) 2015/849, mis käsitleb finantssüsteemi rahapesu või terrorismi rahastamise eesmärgil kasutamise tõkestamist ning millega muudetakse Euroopa Parlamendi ja nõukogu määrust (EL) nr 648/2012 ja tunnistatakse kehtetuks Euroopa Parlamendi ja nõukogu direktiiv 2005/60/EÜ ja komisjoni direktiiv 2006/70/EÜ (ELT L 141, 5.6.2015, lk 73).


title: KOMISJONI RAKENDUSMÄÄRUS (EL) …/…, millega antakse Cabo Verdele ajutine erand delegeeritud määruses (EL) 2015/2446 sätestatud sooduspäritolureeglitest seoses toiduks valmistatud või konserveeritud makrelli fileedega ning toiduks valmistatud või konserveeritud makrelltuuni või fregatt-makrelltuuni fileedega

text:
               KOMISJONI RAKENDUSMÄÄRUS (EL) …/…,

               17.4.2019,

               millega antakse Cabo Verdele ajutine erand delegeeritud määruses (EL) 2015/2446 sätestatud sooduspäritolureeglitest seoses toiduks valmistatud või konserveeritud makrelli fileedega ning toiduks valmistatud või konserveeritud makrelltuuni või fregatt-makrelltuuni fileedega

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik,
                  1
                eriti selle artikli 64 lõiget 6 ja artikli 66 punkti b,

               ning arvestades järgmist:

               (1)Cabo Verde on riik, mis saab kasu Euroopa Parlamendi ja nõukogu määruses (EL) nr 978/2012
                  2
                osutatud üldiste tariifsete soodustuste kava (edaspidi „GSP“) kohaselt. Komisjoni rakendusmäärusega (EL) nr 439/2011
                  3
                anti Cabo Verdele erand komisjoni määrusest (EMÜ) nr 2454/93
                  4
                seoses üldiste tariifsete soodustuste kava raames kehtestatud päritolustaatusega toodete määratlusega. Kõnealune erand käsitleb toiduks valmistatud või konserveeritud makrelli fileede 2 500 tonni suurust kogust ning toiduks valmistatud või konserveeritud makrelltuuni või fregatt-makrelltuuni fileede 875 tonni suurust kogust. Taotletud erandi kohaselt ja kõnealuste koguste piires käsitataks kõnealuseid tooteid Cabo Verdest pärit toodetena isegi juhul, kui need on küll toodetud Cabo Verdes, aga päritolustaatuseta kalast. Kõnealust erandit on kolm korda pikendatud, selle kehtivus lõppes 31. detsembril 2018
                  5
               .

               (2)Cabo Verde esitas 22. oktoobri 2018. aasta kirjas taotluse kõnealuse erandi kehtivusaja pikendamiseks samade aastaste koguste kohta kuni selle ajani, mil jõustub liidu ja Lääne-Aafrika riikide vahel 30. juunil 2014 parafeeritud uus majanduspartnerlusleping (edaspidi „majanduspartnerlusleping“). Tulenevalt majanduspartnerluslepingus kehtestatud kumulatsioonireeglitest on Cabo Verde kalatöötlemissektoril kõnealuse uue lepingu alusel võimalik järgida sooduspäritolureegleid, kasutades muudest Lääne-Aafrika riikidest pärit kala.

               (3)Alates 2008. aastast Cabo Verdele määratud aastased erandiga hõlmatud üldkogused on olulisel määral aidanud parandada Cabo Verde kalatöötlemissektori olukorda. Tänu kõnealustele kogustele on teataval määral taaselustatud Cabo Verde väiksemahulise püügi laevastikku, mis on riigi jaoks eluliselt tähtis.

               (4)Taotluses esitatud argumentidest nähtub, et erandist ilmajäämine mõjutaks tunduvalt Cabo Verde kalatöötlemissektori võimet jätkata GSP alusel eksporti liitu, mis omakorda võib takistada Cabo Verde väikesemahuliseks pelaagiliste kalade püügiks ettenähtud laevastiku edasist arengut.

               (5)Lisaaega on vaja selleks, et Cabo Verde saaks kindlustada oma rannapüügilaevastiku taastamisel saavutatud tulemusi. Kõnealuse erandi mõte on anda Cabo Verdele piisavalt aega, et riik saaks teha ettevalmistusi sooduspäritolu omandamist käsitlevate reeglite täitmiseks.

               (6)Võttes arvesse päritolustaatusega toodete määratluse osas antud erandite ajutist laadi, tuleks erand anda kaheks aastaks või kuni liidu ja Lääne-Aafrika riikide vahelise majanduspartnerluslepingu jõustumiseni toiduks valmistatud või konserveeritud makrelli fileede 2 500 tonni ja toiduks valmistatud või konserveeritud makrelltuuni või fregatt-makrelltuuni fileede 875 tonni suurusele aastasele kogusele. Kui Lääne-Aafrika riikidega parafeeritud majanduspartnerlusleping jõustub enne 31. detsembrit 2020, peaks erandi kehtivusaeg lõppema kõnealuse lepingu jõustumise kuupäevale vahetult eelneval päeval.

               (7)Käesoleva määruse lisas esitatud koguseid tuleks hallata kooskõlas tariifikvootide haldamist reguleeriva komisjoni rakendusmääruse (EL) 2015/2447
                  6
                artiklitega 49–54.

               (8)Erand tuleks anda tingimusel, et Cabo Verde tolliasutused võtavad vajalikud meetmed erandiga hõlmatud toodete ekspordikoguste kontrollimiseks ning edastavad komisjonile selliseid koguseid käsitleva aruande, mille kohta on käesoleva määruse alusel välja antud päritolusertifikaadid vorm A, ning kõnealuste sertifikaatide järjekorranumbrid. Kui registreeritud eksportijate süsteem (REX-süsteem) peaks komisjoni rakendusmääruse (EL) 2015/2447 artikli 79 kohaselt Cabo Verdes 2019. aastal jõustuma, tuleks sama reeglit kohaldada ka registreeritud eksportijate koostatud päritolukinnituste suhtes.

               (9)Käesoleva määrusega ette nähtud meetmed peaksid jõustuma järgmisel päeval pärast määruse avaldamist, et võtta arvesse Cabo Verde olukorda ja võimaldada riigil kõnealuse erandi kasutamist ilma edasise viivituseta.

               (10)Käesoleva määrusega ette nähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Erandina delegeeritud määruse (EL) 2015/2446 artikli 41 punktist b ja artiklist 45 käsitatakse Cabo Verdes päritolustaatuseta kalast toodetud CN-koodide 1604 15 11, ex 1604 19 97 ja 1604 20 90 alla kuuluvaid toiduks valmistatud või konserveeritud makrelli fileesid või toiduks valmistatud või konserveeritud makrelltuuni või fregatt-makrelltuuni fileesid kooskõlas käesoleva määruse artiklitega 2, 3 ja 4 Cabo Verdest pärit tootena.

               Artikkel 2

               1.Erandit kohaldatakse toodete suhtes, mis on eksporditud Cabo Verdest ja mis deklareeritakse Euroopa Liitu vabasse ringlusesse lubamiseks ajavahemikul alates 1. jaanuarist 2019 kuni:

               (a)31. detsembrini 2020 või

               (b)kui Euroopa Liidu ja Lääne-Aafrika riikide vaheline, 30. juunil 2014 parafeeritud majanduspartnerlusleping jõustub 31. detsembril 2020 või enne seda, siis majanduspartnerluslepingu jõustumise kuupäevale vahetult eelneva päevani.

               2.Erandit kohaldatakse lisas loetletud toodete kuni aastase koguseni.

               3.Erandi kohaldamine peab vastama delegeeritud määruse (EL) 2015/2446 artiklis 43 sätestatud tingimustele.

               Artikkel 3

               Käesoleva määruse lisas esitatud koguseid hallatakse kooskõlas tariifikvootide haldamist reguleeriva komisjoni rakendusmääruse (EL) 2015/2447 artiklitega 49–54.

               Artikkel 4

               Erand tehakse järgmistel tingimustel:

               1.   Cabo Verde tolliasutused võtavad tarvitusele artiklis 1 nimetatud toodete ekspordikoguste kontrollimiseks vajalikud abinõud.

               2.   Cabo Verde pädevate asutuste poolt käesoleva määruse kohaselt väljaantud päritolusertifikaadi vorm A lahtrisse 4 tehakse järgmine märge: „Derogation – Commission Implementing Regulation (EU) xxx/2019“. Kui registreeritud eksportijate süsteemi (REX-süsteem) kohaldatakse Cabo Verdes 2019. aastal, lisatakse kõnealune märge registreeritud eksportijate koostatud päritolukinnitustele.

               3.   Cabo Verde pädevad asutused edastavad komisjonile igas kvartalis aruande nende koguste kohta, millele käesoleva määruse alusel on välja antud päritolusertifikaadid ja/või päritolukinnitused ning kõnealuste tõendite seerianumbrid.

               Artikkel 5

               Käesolev määrus jõustub järgmisel päeval pärast selle avaldamist Euroopa Liidu Teatajas.

               Seda kohaldatakse alates 1. jaanuarist 2019.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 17.4.2019

                     Komisjoni nimel

                     president
                     Jean-Claude JUNCKER

                     (1)

                        ELT L 269, 10.10.2013, lk 1.

                     (2)

                        Euroopa Parlamendi ja nõukogu 25. oktoobri 2012. aasta määrus (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta (ELT L 303, 31.10.2012, lk 1).

                     (3)

                        Komisjoni 6. mai 2011. aasta rakendusmäärus (EL) nr 439/2011 erandi kohta määrusest (EMÜ) nr 2454/93 seoses üldise tariifsete soodustuste süsteemi raames kehtestatud päritolustaatusega toodete määratlusega, et võtta arvesse Cabo Verde eriolukorda teatavate kalandustoodete Euroopa Liitu eksportimisel (ELT L 119, 7.5.2011, lk 1).

                     (4)

                        Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).

                     (5)

                        Komisjoni 8. juuni 2017. aasta rakendusmäärus (EL) 2017/968 (ELT L 146, 9.6.2017, lk 13).

                     (6)

                        Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT 343, 29.12.2015, lk 558).

    ---documentbreak---

               LISA

                        Jrk-nr

                        CN-kood

                        Kauba kirjeldus

                        Perioodid

                        Aastane kogus (netokaal tonnides)

                        09.1647

                        1604 15 11

                        ex 1604 19 97

                        Hariliku makrelli (Scomber scombrus, Scomber japonicus, Scomber colias) filee, toiduks valmistatud või konserveeritud

                        1.1.2019 kuni kooskõlas artikli 2 lõikega 1 kindlaksmääratud kuupäevani

                        2 500 tonni

                        09.1648

                        ex 1604 19 97

                        1604 20 90

                        Makrelltuuni või fregatt-makrelltuuni (Auxis thazard, Auxis rochei) filee, toiduks valmistatud või konserveeritud

                        1.1.2019 kuni kooskõlas artikli 2 lõikega 1 kindlaksmääratud kuupäevani

                        875 tonni


title: KOMISJONI RAKENDUSMÄÄRUS (EL) …/…, millega muudetakse rakendusmäärust (EL) 2017/1153 seoses teatavate uute sõiduautode kategooriate WLTP-põhise CO2 heite alase aruandlusega ja vastavusvahendi sisendandmete kohandamisega

text:
               KOMISJONI RAKENDUSMÄÄRUS (EL) …/…,

               31.10.2019,

               millega muudetakse rakendusmäärust (EL) 2017/1153 seoses teatavate uute sõiduautode kategooriate WLTP-põhise CO2 heite alase aruandlusega ja vastavusvahendi sisendandmete kohandamisega

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames,
                  1
                eriti selle artikli 8 lõike 9 esimest lõiku ja artikli 13 lõike 7 esimest lõiku,

               ning arvestades järgmist:

               (1)Euroopa Parlamendi ja nõukogu määrusega (EL) 2019/631
                  2
                on ette nähtud, et ELi uute sõiduautode pargi CO2  heite sihttasemed aastateks 2025 ja 2030 arvutatakse sellise CO2 heite alusel, mis on mõõdetud vastavalt komisjoni määrusele (EL) 2017/1151
                  3
                uutel 2020. aastal registreeritud sõiduautodel (edaspidi „mõõdetud CO2 heide“).

               (2)Komisjoni rakendusmääruses (EL) 2017/1153
                  4
                on sätestatud eeskirjad selle kohta, kuidas tootjad mõõdetud CO2 heidet arvutavad ja aruandluses esitavad. On vaja täpsustada, kuidas heide määratakse, eelkõige välise laadimiseta hübriidelektrisõidukite (NOVC-HEV) ja välise laadimisega hübriidelektrisõidukite (OVC-HEV) puhul.

               (3)Samuti tuleks selgitada, kuidas määrata mõõdetud CO2 heide sel juhul, kui tüübikinnitusel tehakse mitu CO2 heite katset.

               (4)Välise laadimiseta hübriidelektrisõidukite ja välise laadimisega hübriidelektrisõidukite CO2 heite vastavus tuleks määrata sõiduki füüsiliste katsete põhjal, mitte vastavusvahendiga tehtud modelleerimise alusel, sest vastavusvahendi kohandamine selliste sõidukite tehnilise lahendusega on keeruline. Et vastavusvahendi tulemusi saaks tulemuslikult kontrollida, tuleks selliste sõidukite tehniliste katsete tulemused esitada komisjonile samal kujul kui tavaliste sõidukite puhul.

               (5)Seepärast tuleks rakendusmäärust (EL) 2017/1153 vastavalt muuta.

               (6)Käesoleva määrusega ettenähtud meetmed on kooskõlas kliimamuutuste komitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Rakendusmäärust (EL) 2017/1153 muudetakse järgmiselt.

               (1)Artiklit 7a muudetakse järgmiselt:

               (a)lõike 1 esimene lõik asendatakse järgmisega:

               „Tootjad arvutavad iga 2020. aastal registreeritud uue sõiduauto summaarse CO2 heite või, kui see on asjakohane, kaalutud summaarse heite, tähistusega MCO2, measured, järgmiste valemitega:

               (a)ainult sisepõlemismootoriga sõidukite puhul:

               määruse (EL) 2017/1151 XXI lisa 7. all-lisa punkti 3.2.3.2.4 teises lõigus esitatud suuruse MCO2-ind arvutusvalem, milles asendatakse liikmed MCO2-H ja MCO2-L  asjaomasele interpolatsioonitüüpkonnale vastavalt suurustega MCO2,C,5 (summaarne heide), mis võetakse määruse (EL) 2017/1151 I lisa 4. liites sätestatud vormi kohase EÜ tüübikinnitustunnistuse kannetest 2.5.1.1.3 (H-sõiduk) ja 2.5.1.2.3 (L-sõiduk);

               (b)sõidukivälise laadimiseta hübriidelektrisõidukite (NOVC-HEV) puhul:

               valem: MCO2-measured = MCO2-L,C,5 + Kind x (MCO2-H,C,5 – MCO2-L,C,5);

               kus

               MCO2-L,C,5
                     on asjaomasele interpolatsioonitüüpkonnale vastav suurus MCO2,C,5  (summaarne heide), mis võetakse määruse (EL) 2017/1151 I lisa 4. liites sätestatud vormi kohase EÜ tüübikinnitustunnistuse kandest 2.5.1.2.3;

               Kind
                     on vaadeldava üksiksõiduki interpolatsioonitegur kohaldatava WLTP katsetsükli puhul, nagu see on kindlaks määratud määruse (EL) 2017/1151 XXI lisa 8. all-lisa punktis 4.5.3;

               MCO2-H,C,5
                     on asjaomasele interpolatsioonitüüpkonnale vastav suurus MCO2,C,5  (summaarne heide), mis võetakse määruse (EL) 2017/1151 I lisa 4. liites sätestatud vormi kohase EÜ tüübikinnitustunnistuse kandest 2.5.1.1.3;

               (c)sõidukivälise laadimisega hübriidelektrisõidukite (OVC-HEV) puhul:

               valem: MCO2-measured = MCO2-L,C,5 + Kind x (MCO2-H,C,5 – MCO2-L,C,5);

               siin

               MCO2-L,C,5 ja MCO2-H,C,5
                     määratakse asjaomasele interpolatsioonitüüpkonnale vastavalt määruse (EL) 2017/1151 XXI lisa 8. all-lisa punktis 4.1.3.1 sätestatud valemiga, kus liige Mi,CDj  asendatakse suurusega MCO2,CD (summaarse heite järgi), mis võetakse H- või L-sõiduki (nagu see on asjakohane) EÜ tüübikinnitustunnistuse kandest 2.5.3.2, ja liige Mi,CS asendatakse suurusega MCO2,C,5 (summaarse heite järgi), mis võetakse H-, L- või M-sõiduki (nagu see on asjakohane) EÜ tüübikinnitustunnistuse kandest 2.5.3.1;

               Kind
                     on vaadeldava üksiksõiduki interpolatsioonitegur kohaldatava WLTP katsetsükli puhul, nagu see on kindlaks määratud määruse (EL) 2017/1151 XXI lisa 8. all-lisa punktis 4.5.3.“;

               (b)lisatakse lõige 1a:

               „1a. Kui EÜ tüübikinnitustunnistuse kannetes 2.5.1.1.3., 2.5.1.2.3., 2.5.3.1 või 2.5.3.2. on esitatud rohkem kui üks mõõtmistulemus suuruste MCO2,C,5 või MCO2,CD  kohta, määratakse lõikes 1 osutatud suurus käesoleva sätte kohaldamisel järgmiselt:

               (a)ühe mõõtmise korral: 1. katses registreeritud summaarne tulemus;

               (b)kahe mõõtmise korral: 1. ja 2. katses registreeritud summaarsete tulemuste keskmine;

               (c)kolme mõõtmise korral: 1., 2. ja 3. katses registreeritud summaarsete tulemuste keskmine.“;

               (2)I lisa muudetakse järgmiselt:

               (a)punktis 2.1 asendatakse teise lõigu viimane lause järgmisega:

               „Välise laadimiseta hübriidelektrisõidukite (NOVC-HEV) ja välise laadimisega hübriidelektrisõidukite (OVC-HEV) korral määratakse 3. jao kohaldamisel võrdlusväärtusena kasutatav NEDC-põhine CO2 heide mitte vastavusvahendiga modelleerimisega, vaid füüsilistel katsetel sõidukiga. Füüsilised mõõtmised tehakse vastavalt käesolevas lisas kehtestatud asjakohastele sätetele sõidukitega tehtavate füüsiliste katsete kohta. Sõiduki füüsiliste katsete sisendandmed määratakse ja esitatakse tüübikinnitusasutusele või vajaduse korral tehnilisele teenistusele vastavalt punktile 2.4.“;

               (b)punkti 2.2a alapunkt a asendatakse järgmisega:

                „a) kõigi selliste katsetulemuste suhtes kohaldatakse määruse (EL) 2017/1151 XXI lisa 6. all-lisa 2. liite ja 8. all-lisa 2. liite kohast WLTP-põhise CO2 heite massi korrigeerimist, olenemata nimetatud määruse XXI lisa 6. all-lisa 2. liite punkti 3.4.4. alapunkti a ja 8. all-lisa 2. liite punkti 1.1.4. alapunkti a sätetest;“;

               (c)punkti 2.4 tabelit 1 muudetakse järgmiselt:

                i)kandes 24 asendatakse teises veerus „Sisendandmed vastavusvahendi jaoks“ olev tekst tekstiga „Lisaaku mahtuvus“;

                ii)kanded 38 kuni 41 asendatakse järgmisega:

                        „38

                        WLTP-põhine CO2 heide 1. faasis (sõidukite NOVC-HEV ja OVC-HEV korral aku laetust säilitavas režiimis)

                        g CO2/km

                        Määruse (EL) 2017/1151

                        I lisa 8.a liite kanne 2.1.1.2.1.

                        Väikese kiirusega faasi korrigeerimata mõõdetud MCO2,p,1

                        39

                        WLTP-põhine CO2 heide 2. faasis (sõidukite NOVC-HEV ja OVC-HEV korral aku laetust säilitavas režiimis)

                        g CO2/km

                        Sama

                        Keskmise kiirusega faasi korrigeerimata mõõdetud MCO2,p,1

                        40

                        WLTP-põhine CO2 heide 3. faasis (sõidukite NOVC-HEV ja OVC-HEV korral aku laetust säilitavas režiimis)

                        g CO2/km

                        Sama

                        Suure kiirusega faasis mõõdetud korrigeerimata MCO2,p,1

                        41

                        WLTP CO2 heide 4. faasis (sõidukite NOVC- ja OVC-HEV korral aku laetust säilitavas režiimis)

                        g CO2/km

                        Sama

                        Eriti suure kiirusega faasis mõõdetud korrigeerimata MCO2,p,1“

               iii)kandes 60 asendatakse teises veerus „Sisendandmed vastavusvahendi jaoks“ olev tekst tekstiga „WLTP-põhine generaatori vool (alalisvoolumuundur – madalpinge pool – NOVC-HEV ja OVC-HEV sõidukite puhul)“;

               iv)kandes 61 asendatakse teises veerus „Sisendandmed vastavusvahendi jaoks“ olev tekst tekstiga „Lisaaku vool“;

               v)kanne 75 jäetakse välja;

               vi)kanne 77 asendatakse järgmisega:

                        „77

                        H- ja/või L-sõiduki WLTP-põhine korrigeeritud mõõdetud CO2 heide (sõidukite NOVC-HEV ja OVC-HEV korral aku laetust säilitavas režiimis)

                        g/km

                        Määruse (EL) 2017/1151 I lisa 8.a liite kanne 2.1.1.2.1.

                        H- ja L-sõiduki mõõdetud CO2 summaarne heide pärast kõiki kohaldatavaid korrektsioone:  MCO2,C,5.. Kui tehakse 2 või 3 WLTP-katset, esitatakse kõik mõõtmistulemused (välja arvatud NOVC-HEV ja OVC-HEV korral, mille puhul esitatakse ainult lõplik tüübikinnituse väärtus).“;

               vii)lisatakse järgmised kanded 79–101:

                        „79

                        Akutoiterežiimis tehtud WLTP-katse CO2 summaarne heide

                        g CO2/km

                        Määruse (EL) 2017/1151 I lisa 4. liite punkt 2.5.3.2.

                        CO2 summaarse heite mass akutoiterežiimis MCO2,CD (2 või 3 katse korral keskväärtus) I tüüpi katses, arvutatuna määruse (EL) 2017/1151 XXI lisa 8. all-lisa punkti 4.1.2 kohaselt (ainult OVC-HEV korral)

                        80

                        WLTP-põhine kasulikkusteguriga kaalutud CO2 summaarne heide (mõõdetud)

                        g CO2/km

                        Arvutatud määruse (EL) 2017/1151 XXI lisa 8. all-lisa punkti 4.1.3.1 kohaselt

                        Arvutatud kaalutud summaarsed tulemused (mõõdetud), nagu on kirjeldatud käesoleva määruse artikli 7a lõike 1 punktis c (ainult OVC-HEV korral)

                        81

                        WLTP-põhine kasulikkusteguriga kaalutud CO2 summaarne heide (esitatud)

                        g CO2/km

                        EÜ tüübikinnitustunnistuse kanne 2.5.3.3

                        EÜ tüübikinnitustunnistuse kandest 2.5.3.3 võetud arvutatud kaalutud summaarsed tulemused (esitatud) (ainult OVC-HEV korral)

                        82

                        WLTP-põhine kogu tsükli ekvivalentne sõiduulatus üksnes elektrirežiimis (EAER)

                        km

                        EÜ tüübikinnitustunnistuse kanne 2.5.3.7.2 (EAER)

                        Kogu tsükli ekvivalentne sõiduulatus üksnes elektrirežiimis (EAER) (ainult OVC-HEV korral)

                        83

                        Üleminekutsükli viitenumber

                        –

                        Määruse (EL) 2017/1151 I lisa 8.a liite kanne 2.1.1.4.1.4

                        OVC-HEV puhul märkida üleminekutsükli viitenumber

                        84

                        Suhteline elektrienergia muutus (REECi) akutoiterežiimis tehtud katses

                        –

                        Arvutatud määruse (EL) 2017/1151 XXI lisa 8. all-lisa punkti 3.2.4.5.2 kohaselt

                        Märkida iga akutoiterežiimis tehtud katse REECi

                        85

                        NEDC-põhine aku laetust säilitavale režiimile vastav CO2 heide (esitatud, tingimuse B korral)

                        g CO2/km

                        Määruse (EL) 2017/1151 I lisa 3. liite kohane teatis

                        (NOVC-HEV korral kanne 3.5.7.2.1; OVC-HEV korral kanne 3.5.7.2.2)

                        Algseadmete valmistaja deklaratsioon

                        NOVC-HEV korral: Esitatud NEDC-põhine CO2 summaarne heide; OVC-HEV korral: Esitatud CO2 summaarse heite mass (NEDC, tingimuse B korral).

                        86

                        NEDC-põhine akutoiterežiimile vastav CO2 heide (esitatud, tingimuse A korral)

                        g CO2/km

                        Määruse (EL) 2017/1151 I lisa 3. liite kohase teatise kanne 3.5.7.2.3

                        CO2 summaarne heide akutoiterežiimis, algseadmete valmistaja deklaratsioon (ainult OVC-HEV korral)

                        87

                        NEDC-põhine kaalutud CO2 summaarne heide (esitatud)

                        g CO2/km

                        Algseadmete valmistaja deklaratsioon

                        Algseadmete valmistaja deklaratsioon (ainult OVC-HEV)

                        88

                        OVC-HEV NEDC-põhine sõiduulatus ühe laadimisega (esitatud)

                        km

                        Algseadmete valmistaja deklaratsioon

                        Algseadmete valmistaja deklaratsioon (ainult OVC-HEV)

                        89

                        Laetust säilitava seisundi korrigeerimisega seotud parandustegur KCO2

                        (g/km) / (Wh/km)

                         Määruse (EL) 2017/1151 XXI lisa 8. all-lisa 2. liite punkt 2.3.2

                        CO2 heite massi RCB parandustegur NOVC-HEV ja OVC-HEV puhul

                        90

                        Hübriidsõiduki konfiguratsioon (P0, P1, P2, planetaarne P2, P3 või P4)***

                        –

                        Kas sõidukil on elektrimootorist jõuseade ja elektrienergia tootmine konfiguratsioonis P0, P1, P2, planetaarne P2, P3 või P4 või nende kombinatsioonis?

                         Algseadmete valmistaja deklaratsioon

                        91

                        Iga elektrimootori suurim väljundvõimsus (P0, P1, P2, planetaarne P2, P3 või P4)***

                        kW

                        Määruse (EL) 2017/1151 I lisa 3. liite punkt 3.3.1.1.1

                        Algseadmete valmistaja deklaratsioon

                        92

                        Iga elektrimootori suurim väljundpöördemoment (P0, P1, P2, planetaarne P2, P3 või P4)***

                        Nm

                        Algseadmete valmistaja deklaratsioon

                        93

                        Iga elektrimootori kohta elektrimootori pöörlemiskiiruse ja võrdluspöörlemiskiiruse suhe (P0, P1, P2, planetaarse P2, P3 või P4 korral)***

                        –

                        Algseadmete valmistaja deklaratsioon

                        94

                        Veo-REESSi mahtuvus

                        Ah

                        Määruse (EL) 2017/1151 I lisa 3. liite punkt 3.3.2.3

                        Algseadmete valmistaja deklaratsioon

                        95

                        Veo-REESSi vool

                        A

                        Määruse (EL) 2017/1151 XXI lisa 8. all-lisa 3. liide

                        Katse(te) 20 Hz aegrea väärtused, teisendatud sagedusele 1 Hz

                        96

                        Veo-REESSi tehnoloogia tüüp

                        –

                        Määruse (EL) 2017/1151 I lisa 8.a liite punkt 1.1.10

                        Algseadmete valmistaja deklaratsioon

                        97

                        Veo-REESSi alglaetus

                        %

                        Algseadmete valmistaja deklaratsioon

                        98

                        REESSi akuelementide arv;

                        Määruse (EL) 2017/1151 I lisa 3. liite punkt 3.3.2.1

                        Algseadmete valmistaja deklaratsioon

                        99

                        Veo-REESSi nimipinge /aegrea väärtused

                        V

                        Määruse (EL) 2017/1151 XXI lisa 8. all-lisa 3. liide

                        Katses kasutatud nimi- või aegrea väärtused (vähemalt 20 Hz)

                        100

                        Vabakäigufunktsioon (mootor töötab tühikäigul)

                        –

                        JAH/EI

                        Kas sõidukil on tühikäigul töötava mootoriga vabakäigufunktsioon (võimaldab vabakäigu ajal mootoril kütuse säästmiseks tühikäigul töötada)?

                        101

                        Vabakäigufunktsioon (mootor väljalülitatud)

                        –

                        JAH/EI

                        Kas sõidukil on väljalülitatud mootoriga vabakäigufunktsioon (võimaldab vabakäigu ajal mootori kütuse säästmiseks välja lülitada)?

               ***
                     P0: elektrimootor on ühendatud sisepõlemismootori ülekanderihmaga, seega on sisepõlemismootori pöörlemiskiirus võrdluskiiruseks;

               P1: elektrimootor on ühendatud sisepõlemismootori väntvõlliga ja seega on mootori pöörlemiskiirus võrdluskiiruseks;

               P2: elektrimootor on paigaldatud otse ülekandeseadme (käigukast või variaator) ette, seega on jõuülekandeseadme sisendpöörlemiskiirus võrdluskiiruseks;

               planetaarne P2: elektrimootor on ühendatud sellise planetaarülekande hammasrattaga, mis ei ole ühendatud sisepõlemismootoriga ega peaülekandega, ja mida siin nimetatakse planetaarseks pooleks. Sellisel juhul esitatakse pöörlemiskiiruse suhtarv kui elektrimootori pöörlemiskiiruse ja planetaarse poole pöörlemiskiiruse (võrdluskiiruse) suhe, mis näitab, kui palju reduktor kiirust suurendab või vähendab;

               P3: elektrimootor on paigaldatud otse veovõlli peaülekande ette, seega on võrdluskiiruseks peaülekande sisendpöörlemiskiirus (ka selliste elektrimootorite korral, mis on paigaldatud planetaarülekande hammasrattale peaülekande poolel). Sõidukil võib olla kuni kaks P3-mootorit (üks esiteljel (P3a) ja teine tagateljel (P3b));

               P4: elektrimootor on paigaldatud peaülekande taha ja seega on võrdluskiiruseks ratta pöörlemiskiirus. Sõidukil võib olla kuni neli P4-tüüpi mootorit (üks iga ratta jaoks, millisel juhul P4a tähistab esirattaid ja P4b tagarattaid).

               Täiendavad andmed selliste sisendandmete kohta esitatakse vastavusvahendi sisendvormil.“;

               (d)punkti 4.2.1.4.2 teise lõiku lisatakse järgmine lause:

               „Punkti d puhul, kui sõidutakistusmaatriksi tüüpkonna sõidutakistustegurid on määratud vastavalt punkti 2.3.8.2.1 alapunktile a, võib üksiksõiduki sõidutakistustegurid määrata punkti 4.2.1.5 teises lõigus sätestatud valemitega.“

               Artikkel 2

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Artikli 1 punkti 2 alapunkti c kohaldatakse alates 1. jaanuarist 2020.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 31.10.2019

                     Komisjoni nimel

                     president
                     Jean-Claude JUNCKER

                     (1)

                        ELT L 140, 5.6.2009, lk 1.

                     (2)

                        Euroopa Parlamendi ja nõukogu 17. aprilli 2019. aasta määrus (EL) 2019/631, millega kehtestatakse uute sõiduautode ja uute väikeste tarbesõidukite CO2-heite normid ning millega tunnistatakse kehtetuks määrused (EÜ) nr 443/2009 ja (EL) nr 510/2011 (ELT L 111, 25.4.2019, lk 13).

                     (3)

                        Komisjoni 1. juuni 2017. aasta määrus (EL) 2017/1151, millega täiendatakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite heitmetega (Euro 5 ja Euro 6) ning sõidukite remondi- ja hooldusteabe kättesaadavust, ning millega muudetakse Euroopa Parlamendi ja nõukogu direktiivi 2007/46/EÜ ning komisjoni määrust (EÜ) nr 692/2008 ja komisjoni määrust (EL) nr 1230/2012 ja tunnistatakse kehtetuks määrus (EÜ) nr 692/2008 (ELT L 175, 7.7.2017, lk 1).

                     (4)

                        Komisjoni 2. juuni 2017. aasta rakendusmäärus (EL) 2017/1153, millega sätestatakse meetod, mille abil määratakse vastavusnäitajad, mis kajastavad regulatiivse katsemeetodi muudatusi, ning millega muudetakse määrust (EL) nr 1014/2010 (ELT L 175, 7.7.2017, lk 679).


title: KOMISJONI RAKENDUSMÄÄRUS (EL) …/…, mis käsitleb pädevate asutuste koordineeritud rangema ametliku kontrolli menetlusi, mida rakendatakse piiripunktides seoses loomsete saaduste, loomse paljundusmaterjali, loomsete kõrvalsaaduste ja liittoodetega

text:
               KOMISJONI RAKENDUSMÄÄRUS (EL) …/…,

               7.11.2019,

               mis käsitleb pädevate asutuste koordineeritud rangema ametliku kontrolli menetlusi, mida rakendatakse piiripunktides seoses loomsete saaduste, loomse paljundusmaterjali, loomsete kõrvalsaaduste ja liittoodetega

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus),
                  1
                eriti selle artikli 65 lõiget 6,

               ning arvestades järgmist:

               (1)Määrusest (EL) 2017/625 tulenevalt kohaldatakse teatavate looma- ja kaubakategooriate suhtes enne nende liitu toomist piiripunktides süstemaatilist kontrolli.

               (2)Määruse (EL) 2017/625 artikli 65 lõikes 4 on sätestatud, et kui ettevõtjat kahtlustatakse pettuses või eksitavas tegevuses või kui kõnealuse määruse artikli 1 lõikes 2 osutatud norme on tõsiselt või korduvalt rikutud, tuleb muuta pädevate asutuste poolt piiripunktis tehtav sama päritoluga või sama kasutusviisi jaoks ette nähtud saadetiste ametlik kontroll rangemaks. Vastavalt määruse (EL) 2017/625 artikli 65 lõikele 5 tuleb komisjonile ja liikmesriikidele teatada kõnealuse määruse artiklis 131 osutatud ametliku kontrolli teabehaldussüsteemi kaudu pädevate asutuste otsusest teha sellist rangemat kontrolli.

               (3)Selleks et tagada ühtlustatud lähenemisviis teatavate liitu sisenevate kaupade koordineeritud rangemale ametlikule kontrollile, tuleks kehtestada kõnealuse koordineeritud kontrolli üksikasjalikud menetlused, sealhulgas normid, mis käsitlevad ametliku kontrolli teabehaldussüsteemi rolli kõnealuses valdkonnas. Praktilistel põhjustel peaks koordineeritud rangem kontroll piiril piirduma nende kaubakategooriatega, millel on identifitseeritav loetellu kantud päritoluettevõte, st loomsete saaduste, loomse paljundusmaterjali, loomsete kõrvalsaaduste ja liittoodete saadetistega.

               (4)Pädevatelt asutustelt määruse (EL) 2017/625 artikli 65 lõike 5 kohase teate saamisel peaks komisjon eelkõige hindama, kas rikkumine põhineb kahtlustataval pettusel või eksitaval tegevusel või määruse (EL) 2017/625 artikli 1 lõikes 2 osutatud normide võimalikul raskel või korduval rikkumisel, näiteks selliste loomsete saaduste turulelaskmisel, milles sisalduvate saasteainete või veterinaarravimijääkide tase ületab piirnormi, või selliste toodete turulelaskmisel, mis ei ole kooskõlas komisjoni määrusega (EÜ) nr 2073/2005
                  2
               .

               (5)Et vähendada pettuse või eksitava tegevuse riski mis on seotud väikeste saadetiste esitamisega ametlikuks kontrolliks, peaks koordineeritud rangema ametliku kontrolli lõpetamiseks vajalike nõuetele vastavate kontrollitud saadetiste kogumass moodustama vähemalt meetme esialgse rakendamise põhjustanud saadetise kümnekordse massi. Et aga vältida pädevate asutuste ja ettevõtjate jaoks vastuvõetamatut haldus- ja finantskoormust, tuleks kehtestada koordineeritud rangema ametliku kontrolli lõpetamiseks vajalike nõuetele vastavate saadetiste suurim kogumass.

               (6)Kui koordineeritud rangema ametliku kontrolli käigus ilmneb kolme liitu toodava saadetise puhul sama rikkumine, millest teatatakse vastavalt määruse (EL) 2017/625 artikli 65 lõikele 5, tuleks koordineeritud rangemat ametlikku kontrolli jätkata seni, kuni kontrolli ja asjaomaste kolmandate riikide pädevate asutuste tegevuse tulemused on rahuldavad. Sellisel juhul peaks komisjon nõudma, et kolmandate riikide pädevad asutused korraldaksid vajalikud uurimised ja võtaksid päritoluettevõttes olukorra parandamiseks vajalikud meetmed ning annaksid komisjonile tehtust aru.

               (7)Kontrollisüsteemi tõhususe huvides peaks liikmesriikidel olema võimalik vabastada teatavad saadetised koordineeritud rangema ametliku kontrolli kohaldamisest, kui saadetiste liitu toomine kavatsetakse keelata muudel põhjustel kui see rikkumine, millega seoses toimub koordineeritud rangem ametlik kontroll.

               (8)Kuna määrust (EL) 2017/625 hakatakse kohaldama alates 14. detsembrist 2019, peaks ka käesolevat määrust kohaldama alates samast kuupäevast.

               (9)Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1
               Reguleerimisese ja kohaldamisala

               Käesoleva määrusega kehtestatakse normid, mis käsitlevad pädevate asutuste koordineeritud rangema ametliku kontrolli menetlusi piiripunktides seoses loomsete saaduste, loomse paljundusmaterjali, loomsete kõrvalsaaduste ja liittoodetega, mida tuuakse liitu turule laskmise eesmärgil.

               Artikkel 2
               Mõiste

               Käesoleva määruse kohaldamisel on „päritoluettevõte“ kolmandas riigis asuv päritoluettevõte, sealhulgas kolmandate riikide laevad, mis on vastavalt asjakohastele liidu õigusaktidele kantud loomsete saaduste, loomse paljundusmaterjali, loomsete kõrvalsaaduste ja liittoodete ekspordi kohta koostatud loeteludesse.

               Artikkel 3
               Koordineeritud rangema ametliku kontrolli käivitamine

               1.Kui pädevad asutused teavitavad ametliku kontrolli teabehaldussüsteemi kaudu komisjoni ja teisi liikmesriike oma otsusest vastavalt määruse (EL) 2017/625 artikli 65 lõikele 5, märgivad nad ära päritoluettevõtte, kaubakategooria, sealhulgas kauba kirjelduse ja kombineeritud nomenklatuuri koodi, mis on esitatud nõukogu määruse (EMÜ) nr 2658/87
                  3
                I lisas, ning rikkumise, mille tõttu koordineeritud rangem ametlik kontroll toimub.

               2.Pärast lõikes 1 osutatud teate saamist hindab komisjon, kas on täidetud järgmised tingimused:

               (a)teade põhineb kahtlustataval pettusel või eksitaval tegevusel või määruse (EL) 2017/625 artikli 1 lõikes 2 osutatud normide võimalikul tõsisel või korduval rikkumisel;

               (b)teade on seotud tegevuse või tegevusetusega, mille eest vastutab asjaomase saadetise päritoluettevõte,

               (c)asjaomase saadetise suhtes ei kohaldata juba käesoleva määruse kohast koordineeritud rangemat ametlikku kontrolli; ning

               (d)asjaomase saadetise suhtes ei kohaldata Euroopa Parlamendi ja nõukogu määruse (EÜ) nr 178/2002
                  4
                artikli 53 või määruse (EL) 2016/429
                  5
                artikli 261 kohaselt võetavaid erakorralisi meetmeid, ega määruse (EL) 2017/625 artikli 128 kohaselt võetavaid erimeetmeid seoses sama rikkumisega, mida on käsitletud lõikes 1 osutatud teates.

               3.Komisjon registreerib lõikes 2 osutatud hindamise tulemused ametliku kontrolli teabehaldussüsteemis.

               4.Kui lõikes 2 osutatud hindamise tulemustest ilmneb, et nõutavad tingimused on täidetud, peavad kõigi liikmesriikide piiripunktide pädevad asutused tegema koordineeritud rangemat ametlikku kontrolli.

               Artikkel 4
               Koordineeritud rangema ametliku kontrolli menetlused

               1.Kõigi liikmesriikide piiripunktide pädevad asutused peavad tegema määruse (EL) 2017/625 artiklis 49 osutatud identsus- ja füüsilist kontrolli kõigi saadetiste puhul, mis on pärit samast päritoluettevõttest ja sisaldavad sama kategooria kaupa, seoses sama rikkumise liigiga, mis on täpsustatud ametliku kontrolli teabehaldussüsteemis vastavalt artikli 3 lõikele 1.

               2.Lõikes 1 osutatud kontrolli puhul valitakse saadetised vastavalt artikli 3 lõike 1 kohaselt ametliku kontrolli teabehaldussüsteemis esitatud kombineeritud nomenklatuuri koodidele.

               3.Kui need koodid ei ole kaubakategooriate nõuetekohaseks kindlaksmääramiseks piisavalt üksikasjalikud, siis kohaldavad piiripunktide pädevad asutused koordineeritud rangemat ametlikku kontrolli kõnealuste koodide põhjal valitud saadetiste suhtes üksnes juhul, kui need vastavad artikli 3 lõikes 1 osutatud kaupade kirjeldusele.

               4.Pädevad asutused märgivad ametliku kontrolli teabehaldussüsteemi põhjused, miks ei kohaldatud koordineeritud rangemat ametlikku kontrolli valitud saadetise suhtes kooskõlas lõikega 3.

               Artikkel 5
               Ettenähtud kontroll

               1.Kui koordineeritud rangema ametliku kontrolli käigus avastatakse kolme liitu siseneva saadetise puhul sama liiki rikkumine, mida on käsitletud artikli 3 lõikes 1 osutatud teates, palub komisjon selle kolmanda riigi pädeval asutusel, kus asub nõuetele mittevastavate saadetiste päritoluettevõte, võtta järgmised meetmed:

               a)vajaliku uurimise teostamine, et teha kindlaks rikkumiste põhjused (edaspidi „ettenähtud kontroll“);

               b)päritoluettevõttega seotud tegevuskava vastuvõtmine olukorra tulemuslikuks parandamiseks, ning

               c)aru andmine punktides a ja b osutatud toimingute, sealhulgas tegevuskava tulemuste kohta.

               2.Komisjon jälgib tähelepanelikult ettenähtud kontrolli ja tegevuskava tulemusi ning võtab täiendavaid meetmeid, sealhulgas määruse (EÜ) nr 178/2002 artikli 53 ja määruse (EL) 2017/625 artikli 127 lõike 4 kohaseid meetmeid, järgmistel juhtudel:

               a)kolmanda riigi pädev asutus ei võta asjakohaseid meetmeid olukorra tulemuslikuks lahendamiseks või

               b)liikmesriikide pädevad asutused teatavad, et koordineeritud rangema ametliku kontrolli tulemused ei ole jätkuvalt rahuldavad.

               Artikkel 6
               Koordineeritud rangema ametliku kontrolli lõpetamine

               1.Koordineeritud rangem ametlik kontroll lõpetatakse järgmistel juhtudel:

               a)pädev asutus otsustab artikli 3 lõikes 1 osutatud teate tagasi võtta ning teavitab sellest komisjoni ja teisi liikmesriike ametliku kontrolli teabehaldussüsteemi kaudu, esitades oma otsuse kohta põhjendused, või

               b)täidetud on järgmised tingimused:

               i)liikmesriikide piiripunktide pädevad asutused on ametliku kontrolli teabehaldussüsteemis registreerinud vähemalt 10 järjestikust koordineeritud rangema ametliku kontrolli rahuldavat tulemust, ning

               ii)alapunktis i osutatud saadetiste kogumass on vähemalt 10 korda suurem kui artikli 3 lõikes 1 osutatud teatega seotud saadetise mass või moodustab nende netomass 300 tonni, olenevalt sellest, kumb on väiksem.

               2. Kui komisjon on siiski palunud artikli 5 lõike 1 punkti a kohase ettenähtud kontrolli tegemist, lõpetatakse koordineeritud rangem ametlik kontroll järgmistel juhtudel:

               a)liikmesriikide piiripunktide pädevad asutused on ametliku kontrolli teabehaldussüsteemis registreerinud vähemalt 30 järjestikust koordineeritud rangema ametliku kontrolli rahuldavat tulemust, ning

               b)kolmanda riigi pädev asutus on vastu võtnud rahuldava tegevuskava kooskõlas artikli 5 lõike 1 punktiga b.

               Artikkel 7
               Koordineeritud rangema ametliku kontrolli kulud

               Koordineeritud rangema ametliku kontrolli kulud kannab ettevõtja, kes vastutab nende saadetiste eest, mille suhtes kõnealust kontrolli rakendatakse.

               Artikkel 8
               Saadetised, mille suhtes koordineeritud rangemat ametlikku kontrolli ei kohaldata

               1.
                     Pädevad asutused võivad saadetise suhtes koordineeritud rangemat ametlikku kontrolli mitte kohaldada, kui saadetiste liitu toomine kavatsetakse keelata vastavalt määruse (EL) 2017/625 artikli 66 lõikele 1 muudel põhjustel kui see rikkumine, millega seoses toimub koordineeritud rangem ametlik kontroll.

               2.
                     Pädevad asutused märgivad ametliku kontrolli teabehaldussüsteemi põhjused, miks ei kohaldatud koordineeritud rangemat ametlikku kontrolli valitud saadetise suhtes kooskõlas lõikega 1.

               Artikkel 9
               Jõustumine ja kohaldamine

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Seda kohaldatakse alates 14. detsembrist 2019.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 7.11.2019

                     Komisjoni nimel

                     president
                     Jean-Claude JUNCKER

                     (1)

                        ELT L 95, 7.4.2017, lk 1.

                     (2)

                        Komisjoni 15. novembri 2005. aasta määrus (EÜ) nr 2073/2005 toiduainete mikrobioloogiliste kriteeriumide kohta (ELT L 338, 22.12.2005, lk 1).

                     (3)

                        Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise
                        tollitariifistiku kohta (EÜT L 256, 7.9.1987, lk 1).

                     (4)

                        Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

                     (5)

                        Euroopa Parlamendi ja nõukogu 9. märtsi 2016. aasta määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.3.2016, lk 1).